b'\n_START_ARTICLE_\nNutella\n_START_PARAGRAPH_\nNutella je ime priljubljenega le\xc5\xa1nikovega \xc4\x8dokoladnega namaza, ki izvira iz Italije. Razvili so ga v italijanski dru\xc5\xbebi Fererro, na trgu pa je \xc5\xbee vse od leta 1964.\n_START_SECTION_\nZgodovina\n_START_PARAGRAPH_\nPredhodnik Nutelle je pasta Giandujot [p\xc3\xa0sta d\xc5\xbeanduj\xc3\xb2t], ki je dobila ime po giandujottih, prvih \xc4\x8dokoladnih bombonih v posameznem ovoju, ki jih je leta 1865 turinska firma Caffarel proizvedla z nizko vsebnostjo kakava in dodatkom mletih le\xc5\xa1nikov. To novo sladico je ob priliki pustnega sprevoda brezpla\xc4\x8dno ponujala tradicionalna piemontska maska Gianduia, odtod ime. Kakor so Caffarelovi giandujotti nastali vsled napoleonske zapore uvozov kakava, podobno je Ferrerova pasta Giandujot nastala v \xc4\x8dasu, ko je bil kakav podvr\xc5\xbeen visokim uvoznim davkom, ki so hromili proizvodnjo klasi\xc4\x8dne \xc4\x8dokolade. _NEWLINE_Pietro Fererro, lastnik sla\xc5\xa1\xc4\x8di\xc4\x8darne v kraju Alba v Piemontu (obmo\xc4\x8dju, ki je poznano po proizvajanju le\xc5\xa1nikov), si je omislil nadomestek prave \xc4\x8dololade s proizvodom, ki je vseboval 71,5% le\xc5\xa1nikov in samo 19,5% kakava. Dobljena zmes je bila po trdoti podobna mlademu siru, zato se je prodajala na te\xc5\xbeo, po rezinah. \xc5\xbde leta 1946 je Ferrero prodal 300 kg \xc2\xbbPaste Giandujot\xc2\xab. Leta 1951 je firma Ferrero za\xc4\x8dela izdelovati kremasto obliko oziroma namaz, imenovan \xc2\xbbSupercrema\xc2\xab, ki se je sprva prodajal v plo\xc4\x8devinkah. Leta 1963 je Pietrov sin Michele, hote\xc4\x8d raz\xc5\xa1iriti prodajo izven italijanskih meja, preimenoval kremo: osnovi nut (ang. le\xc5\xa1nik) je dodal italijansko-zvene\xc4\x8do kon\xc4\x8dnico -ella in proizvod patentiral. V Evropi je Nutella do\xc5\xbeivela velik uspeh.'